ddrg/super_eurlex huggingface dataset:
Virallinen lehti nro C 102 , 03/04/1998 s. 0065



KIRJALLINEN KYSYMYS E-2590/97 komissiolle esittäjä(t): Hilde Hawlicek (PSE) (29. heinäkuuta 1997) Aihe: Saksankielisen alueen kirjan hintasäännöstelyä vastaan nostettu kanne Itävaltalainen kirjakauppaketju, joka on valittanut komissiolle kirjan hintasäännöstelystä saksankielisellä alueella, uhkaa nostaa asiasta kanteen Euroopan yhteisöjen tuomioistuimessa. Mitä saksankielisen alueen kirjan hintasäännöstelylle tapahtuu kanteen nostamisen ja tuomioistuimen mahdollisen päätöksen antamisen välisenä aikana? Miten kauan tällainen menettely yleensä kestää? Komission jäsenen Karel Van Miertin komission puolesta antama vastaus (1. lokakuuta 1997) Euroopan yhteisön perustamissopimuksen 175 artiklan 3 kohdan mukaan jokaisella luonnollisella henkilöllä tai oikeushenkilöllä on mahdollisuus kannella yhteisöjen tuomioistuimeen siitä, että yhteisön toimielin, siis esimerkiksi komissio, on jättänyt antamatta kyseiselle henkilölle osoitettavan jonkin muun säädöksen kuin suosituksen tai lausunnon. Kantelija voi saattaa asian yhteisöjen tuomioistuimen käsiteltäväksi, jos komissio ei anna päätöstä valituksesta. Kanne otetaan 175 artiklan 2 kohdan mukaan käsiteltäväksi kuitenkin vain jos kyseistä toimielintä on ensin kehotettu tekemään ratkaisu eikä se ole määritellyt kantaansa kahden kuukauden kuluessa kehotuksesta. Kanne tuomioistuimeen voidaan sitten panna vireille kahden kuukauden määräajassa. Yhteisöjen tuomioistuimen ratkaisulle ei ole säädetty määräaikaa, mutta tuomioistuimella on perustamissopimuksen 186 artiklan mukaan mahdollisuus päättää käsiteltävänään olevassa asiassa tarpeellisista välitoimista. Perustamissopimuksen 177 artiklassa määrätään myös mahdollisuudesta, että jäsenvaltion tuomioistuin, jolle esitetään kysymys sopimuksen tulkinnasta, ja joka pitää sitä koskevaa ratkaisua välttämättömänä omalle päätökselleen, saattaa kysymyksen yhteisöjen tuomioistuimen käsiteltäväksi. Ratkaisu asian siirtämisestä yhteisöjen tuomioistuimelle on kuitenkin jäsenvaltion tuomioistuimen tehtävä, eivätkä kansallisen menettelyn osapuolet voi asiaan vaikuttaa. Kysymyksessä esitettyjen taustatietojen perusteella ei voida ratkaista, tulisiko tämä menettely kyseeseen esillä olevassa menettelyssä.
Virallinen lehti nro C 117 , 16/04/1998 s. 0101



KIRJALLINEN KYSYMYS E-2922/97 komissiolle esittäjä(t): Klaus Rehder (PSE) (17. syyskuuta 1997) Aihe: Hedelmä- ja vihannesmarkkinoiden kehitys Euroopan unionissa Kuluttajajärjestöjen yhteistyöelimen (Arbeitsgemeinschaft der Verbraucherverbände) mukaan hedelmä- ja vihannesylijäämien tuotantoon ja hävittämiseen on vuodesta 1990 lähtien (vuoden 1994 tilanne) käytetty Euroopan unionissa yhteensä lähes DM 15 miljardia. Näistä varoista noin DM 4,5 miljardia oli peräisin saksalaisilta veronmaksajilta. Yksinomaan varainhoitovuonna 1993/1994 noin 2,5 miljardia kiloa hedelmiä ja vihanneksia ostettiin ja hävitettiin verovaroilla (välittömät menot EU:ssa DM 1,2 miljardia, joista 360 miljoonaa saksalaisia verovaroja). Tämä hävittäminen tulee maksamaan pelkästään saksalaisille veronmaksajille todennäköisesti vielä noin DM 4 - 5 miljardia vuodessa. 1. Miten paljon varoja Euroopan komission laskelmien mukaan on vuodesta 1990 lähtien tähän päivään asti käytetty ylijäämien hävittämiseen ja markkinoilta poistamiseen yksittäisissä jäsenvaltioissa ja paljonko varoja Euroopan unioni on tähän käyttänyt? 2. Miten paljon interventiovarastoja on tässä yhteydessä muutettu alkoholiksi, käytetty eläinten ruokintaan ja hävitetty? Komission jäsenen Franz Fischlerin komission puolesta antama vastaus (24. lokakuuta 1997) 1. Hedelmien ja vihannesten markkinoiltapoistamiskorvauksena varainhoitovuodesta 1990 maksetut määrät esitetään jäsenvaltioittain ja varainhoitovuosittain eriteltynä suoraan arvoisalle parlamentin jäsenelle sekä parlamentin pääsihteeristöön lähetetyissä taulukoissa. 2. Markkinoilta poistetut määrät ja niiden käyttötarkoitukset prosenttiosuuksina markkinoilta poistetuista tuotteista markkinointivuosina 1970/1971 - 1992/1993 (viimeinen markkinointivuosi, jota koskevat tiedot ovat käytettävissä) sisältyvät näihin taulukkoihin.
Virallinen lehti nro C 102 , 03/04/1998 s. 0136



KIRJALLINEN KYSYMYS E-2851/97 komissiolle esittäjä(t): Edith Müller (V) (11. syyskuuta 1997) Aihe: EU:n politiikka entisessä Jugoslaviassa Komissiota pyydetään laatimaan taulukko kaikista niistä budjettikohdista, jotka koskevat entisen Jugoslavian alueella toteutettavia EU:n toimia (PHARE, jälleenrakennusohjelmat, ECHO, demokratia, PESC, taloudelliset pöytäkirjat,...). Taulukosta on käytävä ilmi seuraavat tiedot (entisessä Jugoslaviassa toteutettujen toimien alusta asti / vuodesta 1990 lähtien): Budjettikohta... >TABLE> Huom. maksusitoumusmäärärahat, tehdyt maksusitoumukset ja maksumäärärahat olisi suhteutettava vuotuiseen talousarvioon. (1) Suunniteltu ajanjakso täysimääräisille maksuille (2) Varsinainen tai korjattu ajanjakso täysimääräisiä maksuja varten Komission jäsenen Hans van den Broekin komission puolesta antama yhteinen vastaus kirjallisiin kysymyksiin E-2850/97 ja E-2851/97 (23. lokakuuta 1997) Vastauksensa pituuden vuoksi komissio lähettää sen suoraan kunnianarvoisalle jäsenelle ja parlamentin sihteeristölle.
Virallinen lehti nro C 102 , 03/04/1998 s. 0067



KIRJALLINEN KYSYMYS E-2597/97 komissiolle esittäjä(t): David Hallam (PSE) (1. syyskuuta 1997) Aihe: Eurokolikkojen nikkelipitoisuus Viitaten ehdotukseen neuvoston asetukseksi KOM(97) 0247 lopull. 4 artikla: metallin valinta 1. Minkä todisteiden perusteella kolikoissa oleva nikkeli yhdistetään a) käsi-ihottuman syntyyn? b) jo olemassa olevan käsi-ihottuman pitkittymiseen? 2. Jos todisteita on, a) kuinka moni eurooppalainen on saanut käsi-ihottuman kolikoissa olevasta nikkelistä? b) kuinka monella eurooppalaisella on jatkuva käsi-ihottuma kolikoissa olevan nikkelin vuoksi? Jos kysymykseen 2 on olemassa lukumääräinen vastaus, millä perusteella lukumäärään on päädytty: malliin perustuvan ennusteen perusteellako? Jos näin on, onko ennusteesta saatavissa asiakirja-aineistoa? Komission jäsenen Yves-Thibault de Silguyn komission puolesta antama vastaus (6. lokakuuta 1997) Tieteellisesti on todistettu, että nikkeliä sisältävä esine voi suorassa ja pitkittyneessä ihokosketuksessa aiheuttaa ihmisessä primaarista herkistymistä nikkelille tai aiheuttaa ihottumaa henkilöissä, jotka ovat jo herkistyneet nikkelille. Kolikoista irtoavan nikkelin ihovaikutuksista on kuitenkin julkaistu hyvin vähän tutkimuksia. Käytettävissä ei ole myöskään virallisia epidemiologisia tutkimuksia. Kemiallisten yhdisteiden myrkyllisyyttä ja ekomyrkyllisyyttä käsittelevä tiedekomitea on komission pyynnöstä selvittänyt nikkelipitoisten kolikoiden käsittelyn aiheuttamaa riskiä. Komitea katsoi yksimielisesti, että mikään ei todista nykyisen kolikkokannan olleen nikkeliherkkyyden syynä. Nikkelille jo herkistyneiden osalta käytettävissä olevien hyvin niukkojen tietojen analyysi johti tiedekomiteassa päätelmään, että hyvin harvat ihottumat aiheutuvat nykyisten kolikoiden sisältämästä nikkelistä. Tämä koskee niin tavallista kuluttajaa kuin työssään kolikoita käsitteleviä. Lisätutkimukset näyttävät olevan tarpeen, jotta saataisiin tilastollisesti merkitseviä tuloksia kolikoista irtoavan nikkelin mahdollisesta merkityksestä käsi-ihottumien pahenemisessa. On kuitenkin korostettava sitä, että uusien euron kolikoiden teknisiä ominaisuuksia koskevan komission ehdotuksen mukaan nikkelipitoisten kolikoiden osuus liikkeessä olevista kolikoista laskisi yhteisössä nykyisestä 75 prosentista 8 prosenttiin.
Virallinen lehti nro C 117 , 16/04/1998 s. 0153



KIRJALLINEN KYSYMYS E-3127/97 komissiolle esittäjä(t): Gerardo Fernández-Albor (PPE) (13. lokakuuta 1997) Aihe: Euroopan unionin toiminta avaruusromun torjumiseksi Tuhannet erilaiset esineet, jotka pyörivät hyödyttöminä avaruudessa satelliittien ja muiden laitteiden jäänteinä, ovat muodostuneet erityisen vakavaksi ongelmaksi, johon on yhdessä puututtava kiireellisesti, jotta voidaan torjua näiden esineiden määrän kasvaminen. Suunnittelun ja koordinaation puute on ollut yhteisenä nimittäjänä eri toimenpiteille, joiden seurauksena avaruudesta on tullut etenkin metallikappaleiden ainutlaatuinen kaatopaikka; nämä tarpeettomina hylätyt esineet vahingoittavat elinympäristöämme hajotessaan avaruudessa. Mikä on ollut Euroopan unionin planeettaamme kiertävän avaruusromun torjuntapolitiikka, mitä ehdotuksia komissio on laatinut tai aikoo laatia edistääkseen tämän ongelman maailmanlaajuista ratkaisua? Komission jäsenen Martin Bangemannin komission puolesta antama vastaus (3. marraskuuta 1997) Avaruusromu ja sen mahdolliset vaikutukset avaruustoimintaan on ollut kansainvälisen tason keskustelunaihe jo vuosien ajan. Euroopan osalta Euroopan avaruusjärjestön (ESA) neuvosto perusti jo vuonna 1986 avaruusromua käsittelevän asiantuntijatyöryhmän. Ryhmän laatiman kertomuksen perustella ESAn jäsenvaltiot ovat hyväksyneet järjestön avaruusromupolitiikkaa koskevan päätöslauselman. Järjestön nykyisen avaruusromuun liittyvän toiminnan tavoitteena on romun syntymisen minimoiminen, romun maahan palautumisesta mahdollisesti aiheutuvien vaarojen vähentäminen, tarpeellisen tiedon hankkiminen ongelman laajuuden ja sen vaikutusten arvioimiseksi sekä avaruusromuun liittyvien oikeudellisten näkökulmien tarkastelu. ESA perusti vuonna 1993 yhdessä Yhdysvaltojen, Venäjän ja Japanin avaruusjärjestöjen kanssa avaruusromun koordinointikomitean (IADC), johon ovat sittemmin liittyneet myös Ranskan, Saksan, Ison-Britannian ja Intian avaruusjärjestöt. IADC kokoaa yhteen maailmanlaajuisen teknisen asiantuntemuksen ja taitotiedon avaruusromun alalla. Avaruusromu on vuodesta 1994 lähtien ollut ulkoavaruuden rauhanomaista käyttöä käsittelevän Yhdistyneiden Kansakuntien komitean (COPUOS) alaisen tieteellisen ja teknisen komitean asialistalla. Komissio seuraa nyt ja jatkossa alan kansainvälisiä toimia, joiden tarkoituksena on sopia avaruudessa harjoitettavan toiminnan säännöistä ja suuntaviivoista.
Virallinen lehti nro C 102 , 03/04/1998 s. 0161



KIRJALLINEN KYSYMYS P-3044/97 komissiolle esittäjä(t): Olivier Dupuis (ARE) (16. syyskuuta 1997) Aihe: Väestön siirto Chittagongin mäkialueille Euroopan parlamentin budjettikohtaan B7-301 ¨Taloudellinen yhteistyö Aasian kehitysmaiden kanssa¨ esittämässä selvitysosassa yksilöidään, että osa Bangladeshille annetusta määrärahasta olisi myönnettävä bengalisiirtolaisten sijoittamiseen takaisin lähtöalueilleen. Mitä aloitteita komissio on toteuttanut vuonna 1997 ja mitä aloitteita se aikoo toteuttaa tulevaisuudessa noudattaakseen tätä parlamentin antamaa ohjetta? Onko komissio aloittanut tämän suuntaiset neuvottelut Bangladeshin viranomaisten kanssa? Onko komissiolla tietoja tilanteen kehityksestä Chittagongin mäkialueilla erityisesti ihmisoikeuksien osalta? Komission jäsenen Manuel Marínin komission puolesta antama vastaus (1. lokakuuta 1997) Komissio on pannut merkille budjettikohtaa B7-301 koskevan parlamentin huomauksen, jonka mukaan osa rahoituksesta tulisi kohdentaa Chittagongin kukkuloille asettuneiden bengalisiirtolaisten sijoittamiseen takaisin tasankoalueille. Vaikka komissio aikookin tukea rauhan täytäntöönpanoa, tässä vaiheessa on vielä liian aikaista harkita Chittagongin kukkuloita koskevan hankkeen valmistelua ja toteuttamista. Neuvottelut Bangladeshin viranomaisten ja heimojohtajien välillä ovat edelleen kesken, eikä tilanne ole poliittisesti eikä turvallisuuden kannalta suotuisa ulkopuolisen avun antamiselle. Bangladeshin viranomaisten (kansallisen komitean) ja Shanti Bahinin poliittisen siiven välisten neuvottelujen kuudennen kierroksen on määrä alkaa piakkoin, ja sen odotetaan johtavan rauhansopimuksen allekirjoittamiseen. Komissio seuraa tilannetta tarkasti.
Virallinen lehti nro C 117 , 16/04/1998 s. 0161



KIRJALLINEN KYSYMYS P-3175/97 komissiolle esittäjä(t): Nikitas Kaklamanis (UPE) (9. lokakuuta 1997) Aihe: Attikan uuden Spatan lentokentän rahoitus Kuten tiedetään, Spatan uusi lentokenttä on Attikalle ja Kreikalle strategisesti merkittävä rakennushanke, etenkin kun Kreikka järjestää vuoden 2004 olympialaiset. On myös tiedossa, että Olympic Airlines tulee olemaan kentän suurin käyttäjä ja siksi sen tarpeet on otettava huomioon. Tästä huolimatta Olympic Airlines ei ole vielä lähettänyt ehdotuksiaan eikä kuvaillut omia tarpeitaan, mikä on viivyttänyt töiden toteuttamista. Kysyn komissiolta, onko se pyytänyt Olympic Airlinesilta luetteloa sen tarpeista Spatan uutta lentokenttää varten, ja jos on pyytänyt, milloin; sekä sitä miten komissio aikoo toimia saadakseen asian etenemään, jotta työt voidaan tehdä aikataulussa? Komission jäsenen Monika Wulf-Mathiesin komission puolesta antama vastaus (28. lokakuuta 1997) Koheesiorahaston seurantakomitean komissiolle toimittamien tietojen mukaan Ateenan uutta Spatan kansainvälistä lentokenttää koskeva hanke etenee suunnitelmien mukaisesti. Näiden tietojen mukaan Kreikan viranomaiset tutkivat parhaillaan Olympic Airways -lentoyhtiön esittämää tarpeita koskevaa luetteloa. Komissio seuraa tarkasti kyseisen hankkeen etenemistä.
KIRJALLINEN KYSYMYS E-2375/97 komissiolle esittäjä(t): Gianni Tamino (V) (10. heinäkuuta 1997)

Aihe: Yhteisön osuus nautakarjan kasvatusta koskevassa harhaanjohtavassa tiedotuksessa

Milanon maakuntahallinnon maatalouden ja koulutuksen alasta vastaavien elinten ja Euroopan komission Milanon toimiston toimesta ja oletettavasti niiden taloudellisen tuen avulla on levitetty kalliisti tuotettua kuvitettua esitettä, joka on otsikoitu ¨Kaikki nautakarjasta. Kierros milanolaisen maatalouden piirissä¨; esitteessä on idyllisiä kuvauksia karjankasvatuksesta, joka ei ole luonteeltaan suurtehotuotantoa, ja tekstiosassa on esitetty mm. seuraavia väitteitä: ¨ nuori vasikka kasvaa iloisena ja ilman stressiä¨, ¨teurastamo ei ole synkeä paikka(...), vaan muistuttaa pikemminkin hollantilaista tehdasta¨, ¨tulevat paistit saapuvat sinne kuljetuksissa, joita voidaan pitää lähinnä miellyttäviksi järjestettyinä, kuljetettuina kuorma-autoissa, jotka ovat kaksikerroksisia kuten Lontoon bussit¨, ¨ne pysäköidään(...) jolloin eläimet juovat vettä ja mietiskelevät¨; koko esite on kuvitettu vapaana liikkuvien ja hymyilevien eläinten kuvilla.

Miten on mahdollista, että tuetaan aloitteita, joiden perustana ovat harhaanjohtavat tiedot, jotka tässä määrin poikkeavat teollisen eläinten kasvatuksen todellisuudesta, kun tietoihin sisältyy suoranaisesti virheellisiä väittämiä, kuten nämä elävien eläinten kuljetusolosuhteista tai vasikoiden kasvatuksesta annetut tiedot, samalla kun unioni on aikonut saada aikaan parannuksen tilanteessa uusien direktiivien avulla?

Komission jäsenen Franz Fischlerin komission puolesta antama vastaus (18. syyskuuta 1997)

Kyseinen julkaisu on saattanut olla jonkin verran yliampuva sen kieltämättä hieman romanttisen sanamuodon vuoksi. Julkaisussa ollutta karjankasvatusta koskevaa informaatiota ei kuitenkaan tulisi pitää harhaanjohtavana. Tietoa sisältävillä julkaisuilla pyritään yleensä tietyn viestin levittämiseen käyttämällä tiettyjä kuvia ja sisältöä. Liike-elämän tai julkishallinnon tiedottamisessa on tavanomaista painottaa positiivisuutta ja korostaa asian etuja.

Yhteisen maatalouspolitiikan osalta viesti on seuraava: me välitämme ihmisten terveydestä ja ympäristöstä, mutta myös eläinten suojelusta. Viimeisimmät Agenda 2000:n ehdotukset ovat tästä selvä esimerkki. Parlamentin jäsenen on syytä tietää, että yhteisö on todellakin parantanut ympäristön ja eläinten suojelua maataloudessa. Yhteisö hyväksyi taannoin tiukemmat vasikoiden suojelua, eläinten suojelua kuljetusten aikana ja teurastuksessa koskevat vaatimukset. Säännökset vastaavat todellisuutta, koska ne ovat jo voimassa. Sen vuoksi komission pitäisi olla oikeutettu antamaan tietoa näistä saavutuksista soveltuvalla tavalla tasapainottaakseen tästä kysymyksestä usein kuultua puolueellista tietoa.
Virallinen lehti nro C 117 , 16/04/1998 s. 0087



KIRJALLINEN KYSYMYS E-2870/97 komissiolle esittäjä(t): Alexandros Alavanos (GUE/NGL) (11. syyskuuta 1997) Aihe: Raemyrskyn aiheuttama hävitys eräällä Kreikan alueella Ennennäkemättömän voimakas raemyrsky iski 9. elokuuta 1997 Thessalin alueen maatiloihin tappaen eläimiä ja vahingoittaen pahasti taloja ja latoja. Laajamittaiset tuhot erityisesti puuvilla-, maissi-, vihannes- ja tupakkaviljelyksille yli 70 000 hehtaarin alueella merkitsevät taloudellista katastrofia alueen maataloustuottajille. Miten komissio aikoo toimia, jotta tuhon kohteeksi joutuneiden alueiden viljelijöille järjestetään tarvittavat korvaukset? Komission jäsenen Franz Fischlerin komission puolesta antama yhteinen vastaus kirjallisiin kysymyksiin E-2870/97 ja E-2995/97 (16. lokakuuta 1997) Komissio ilmaisee myötätuntonsa niitä viljelijöitä kohtaan, joiden sato tuhoutui raemyrskyssä. Komissio ymmärtää myös täysin minkälaisia ongelmia näin laajasta luonnononnettomuudesta voi aiheutua. On kuitenkin korostettava, että yhteisön talousarviossa ei ole välineitä sadon tai vuosituotannon menetyksen korvaamiseksi, ja raemyrskyt aiheuttavat yleensä juuri tällaisia tuhoja. Jos kuitenkin voidaan näyttää toteen, että luonnononnettomuus on vahingoittanut tilan rakennuksia tai karjaa, komissio voisi tutkia jäsenvaltion mahdollisesti esittämät pyynnöt rakennerahastojen yhteydessä jakamalla yhteisön tukikehyksen (YTK) rahoitustukea tarvittavassa määrin uudelleen jäsenvaltion muutettua toimintalinjojen painotusta. Tähän tarjoutuisi tilaisuus esimerkiksi Kreikan YTK:n välitarkastuksen yhteydessä.
Virallinen lehti nro C 102 , 03/04/1998 s. 0074



KIRJALLINEN KYSYMYS E-2620/97 komissiolle esittäjä(t): Jens-Peter Bonde (I-EDN) (1. syyskuuta 1997) Aihe: Koneita ja konehuoneita koskevat meluvaatimukset Vastaako komissio kolmeen kysymykseeni E-2009/97 ((EYVL C 391, 23.12.1997, s. 149. )) kyllä vai ei? Komission jäsenen Pádraig Flynnin komission puolesta antama vastaus (2. lokakuuta 1997) Edeltävän vastauksen täydennykseksi olisi todettava, että koneita koskevan muutetun direktiivin 89/392/ETY ((Direktiivi N:o 89/392/ETY, annettu 14 päivänä kesäkuuta 1989 (EYVL L 183, 29.6.1989), muutettuna direktiiveillä 91/368/ETY (EYVL L 198, 22.7.1991), 93/44/ETY (EYVL L 175, 19.7.1993) ja 93/68/ETY (EYVL L 220, 30.8.1993). )) 2 artiklan 2 kohdassa säädetään nimenomaan, että jäsenvaltioilla on oikeus säätää perustamissopimusta noudattaen sellaisista vaatimuksista, joita ne pitävät välttämättöminä henkilöiden ja erityisesti työntekijöiden suojaamiseksi kyseisiä koneita käytettäessä suhteessa tähän direktiiviin. Näissä olosuhteissa Tanskan viranomaisilla on mahdollisuus työntekijöiden melualtistuksen vähentämiseksi ja siinä määrin kuin koneita ei tarvitse muuttaa, vaatia koneiden suojaamista yksilöllisesti. Samoin viranomaiset voivat havaitun melun alentamiseksi hyväksytylle tasolle vaatia, että työntekijät käyttävät kuulonsuojaimia.
Virallinen lehti nro C 102 , 03/04/1998 s. 0166



KIRJALLINEN KYSYMYS P-3140/97 komissiolle esittäjä(t): Alexandros Alavanos (GUE/NGL) (30. syyskuuta 1997) Aihe: Miesten ja naisten tasavertaista kohtelua koskevan periaatteen rikkominen Trapeza Ergasias (työväenpankki) ilmoitti Kreikassa kiertokirjeellä (SKY: 308/25.7.1997) valintakokeista, jotka pidettäisiin virkailijoiden valitsemiseksi. Tämän kiertokirjeen mukaan kokeisiin voivat osallistua vain tietyt ehdot täyttävät miespuoliset hakijat, mikä rikkoo räikeästi miesten ja naisten tasavertaisen kohtelun periaatetta, direktiivien 76/207/ETY ja 86/613/ETY määrittämää EU-lainsäädäntöä sekä Euroopan yhteisöjen tuomioistuimen oikeuskäytäntöä. Mihin toimenpiteisiin komissio aikoo ryhtyä tämän kiertokirjeen peruuttamiseksi? Aikooko komissio tutkia kyseisen pankin toimintaa töihinoton ja yhtäläisen palkan maksamisen suhteen? Osallistuuko Trapeza Ergasias yhteisön ohjelmiin, etenkin sosiaalirahaston alaisiin ohjelmiin, joiden tarkoituksena on pankin henkilökunnan kehittäminen ja erikoistuminen? Komission jäsenen Pádraig Flynnin komission puolesta antama vastaus (9. lokakuuta 1997) Komissio on tietoinen arvoisan parlamentin jäsenen kuvailemasta tilanteesta. Komissio on jo ottanut yhteyden Kreikan viranomaisiin kiinnittääkseen huomiota kiisteltyyn kiertokirjeeseen. On kuitenkin syytä täsmentää, että vaikka kyseessä todistettavasti olisikin rikkomus, siihen on syyllistynyt yksityisyritys, eikä komissiolla näin ollen ole oikeutta puuttua asiaan. Sekä jäsenvaltiot että yksityishenkilöt (henkilöt tai yritykset) voivat rikkoa yhteisön oikeutta, mutta komissio voi puuttua vain jäsenvaltioiden rikkomuksiin. Viimeksi mainitussa tapauksessa komissio voi saada jäsenvaltion noudattamaan yhteisön oikeutta käyttämällä EY:n perustamissopimuksen 169 artiklan mukaista jäsenyysvelvoitteiden noudattamatta jättämistä koskevaa menettelyä. Kansalaisten, jotka katsovat, että heidän oikeuksiaan on loukattu, tulee turvata oikeutensa vetoamalla tuomioistuimeen. Tässä tarkoitetut yhteisön lainsäädännön mukaiset oikeudet sisältyvät miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annettuun direktiiviin 76/207/ETY.
Virallinen lehti nro C 102 , 03/04/1998 s. 0037



KIRJALLINEN KYSYMYS E-2394/97 komissiolle esittäjä(t): Carmen Fraga Estévez (PPE) (10. heinäkuuta 1997) Aihe: Punaisen tonnikalan tuontiin liittyvien Hondurasin ja Panaman vastaisten kauppapoliittisten toimien hyväksyminen ICCAT:in vuosikokouksessa marraskuussa 1996 järjestö hyväksyi suosituksen Belizestä ja Hondurasista peräisin olevan punaisen tonnikalan tuontikiellosta. Kyseistä allekirjoittaneita osapuolia sitovaa suositusta tukivat ICCAT:in jäsenen ominaisuudessa Ranska, Espanja, Portugal ja Yhdistynyt kuningaskunta. Kauppapolitiikka on EY:n yksinomaiseen toimivaltaan kuuluvaa ja asianomaiset jäsenvaltiot eivät voi toteuttaa tuontikieltoa ennen kuin EY tekee suosituksesta yhteisön asetuksen, mitä tähän mennessä ei ole vielä tapahtunut. Mainittu suositus tulee voimaan ensi elokuussa, joten komissiolta kysytään, minkä takia se ei ole esittänyt ehdotusta asetukseksi ja mitä sopimuksen allekirjoittaneet jäsenvaltiot voivat tehdä ICCATin jäsenyydestä johtuvien velvoitteidensa täyttämiseksi? Komission jäsenen Emma Boninon komission puolesta antama yhteinen vastaus kirjallisiin kysymyksiin E-2394/97 ja E-2422/97 (17. syyskuuta 1997) Komissio on arvoisan parlamentin jäsenen kanssa samaa mieltä siitä, että kansainvälisen Atlantin tonnikalojen suojelukomission (ICCAT) suosituksen, jolla edellytetään sopimuspuolet saattamaan voimaan Belizestä ja Hondurasista peräisin olevan punaisen tonnikalan tuontikielto, täytäntöönpano kuuluu yhteisön toimivaltaan, sitten kun jäsenvaltiot ovat hyväksyneet toimenpiteet. Komissio aikoo antaa viipymättä ICCAT:in punaista tonnikalaa koskevien suositusten yhteisön hyväksymiseen tähtäävät esitykset.
Virallinen lehti nro C 117 , 16/04/1998 s. 0101



KIRJALLINEN KYSYMYS P-2919/97 komissiolle esittäjä(t): Bertel Haarder (ELDR) (5. syyskuuta 1997) Aihe: Luottolaitosten toimintaa koskevan direktiivin toteutus Viitaten neuvoston direktiiviin 89/646/ETY ((EYVL L 386, 30.12.1989, s. 1. )) luottolaitosten liiketoiminnan aloittamiseen ja harjoittamiseen liittyvien lakien, asetusten ja hallinnollisten määräysten yhteensovittamisesta voiko komissio ilmoittaa, missä määrin ja milloin jäsenvaltiot ovat toteuttaneet edellä mainitun direktiivin 16 artiklan säännöksiä asianosaisuudesta ja salassapitovelvollisuudesta? Komission jäsenen Mario Montin komission puolesta antama vastaus (8. lokakuuta 1997) Komissio lähettää suoraan arvoisalle parlamentin jäsenelle ja parlamentin pääsihteeristölle taulukon, joka sisältää viitetiedot niistä kansallisista toimenpiteistä, joita on toteutettu toisen pankkidirektiivin (89/646/ETY) saattamiseksi osaksi kansallista oikeutta. Mitä tulee tapaan, jolla 16 artikla on saatettu osaksi kansallista oikeutta, komissio toteuttaa parhaillaan laajaa tutkimusta, jolla pyritään analysoimaan yksityiskohtaisesti toisen pankkidirektiivin sääädösten saattamista osaksi jäsenvaltioiden kansallista oikeutta. Tämä tutkimus saadaan päätökseen vuoden loppuun mennessä.